Nina Roséns hest Spíra døde på operationsbordet efter at være blevet ramt af et vådeskud tirsdag morgen.

Det var et ubehageligt syn, der mødte ejeren af Søgård Islandsheste i Sevel, Nina Rosén, da hun tirsdag morgen gik ud for at se til sine heste.

- Jeg gik ud for at tage mine fire hopper ind, fordi min dyrlæge skulle komme for se til dem. De tre af dem kommer, da jeg kalder, men det gør den fjerde ikke. Så jeg går ned til den, og så ser jeg, at hun bløder ud fra siden, siger Nina Rosén.

Imens jeg behandler såret, bliver jeg hurtig klar over, at det er et skudhul. Nina Rosén, Ejer, Søgård Islandsheste

Hun får med hjælp fra to venner ført hesten op til stalden, og her får hun renset såret.

- Imens jeg behandler såret, bliver jeg hurtig klar over, at det er et skudhul, siger Nina Rosén.

Da dyrlægen kommer, tilser han også hesten og vurderer, at den skal sendes til et dyrehospital for at blive tilset for skudsåret.

- Jeg kan godt fornemme, hvilken vej det vil gå, da den bliver kørt til dyrehospitalet. Og da den kommer på operationsbordet, står det hurtigt klart, at hun ikke kan reddes, og de afliver hende på operationsbordet, fortæller Nina Rosén.

En jæger har ikke haft styr på kuglefang

Den nu afdøde hest hed Spíra, og var en islænderhest, den blev tre år gammel. Den er blevet ramt i perioden mellem kl. 5:00-8:30 tirsdag i de første timer af bukkesæsonen.

Sådan så såret ud på Spíra. Foto: Nina Rosén / Privatfoto

- Det er sandsynligvis en jæger, der ikke har haft styr på sit kuglefang, så det er utroligt frustrerende, siger hesteavleren og uddyber:

- Jeg kunne se, at hun virkelig havde ondt, hun er blevet skudt om morgenen, og dør først på eftermiddagen, så hun har lidt i mange timer.

Hun bærer dog ikke nag, da hun er sikker på, at der er sket en ulykke.

- Jeg er sikker på, der er tale om en ulykke. Jeg har aldrig oplevet noget som det her før, og jeg har aldrig været bange for det. Jeg har altid mellem 20 og 30 islandske heste gående, og de går ude hele året, og ikke kun når der er bukkejagt, og det kommer de også til at gøre fremover, siger Nina Rosén.

Jægere skal tage ved lære

Hun opfordrer dog alligevel jægere til at tage ved lære at episoden.

Det er ikke den mest værdifulde hest, men det er et liv, der unødvendigt er gået til spilde. Nina Rosén, Ejer, Søgård Islandsheste

- En jæger har det fulde ansvar for hvert eneste skud han, han skyder. Han skal vide nøjagtigt, hvor det ender. Det er ikke en beskyldning, men det må bare ikke ske, siger hun.

Selvom 3-årige Spíra ikke var den mest værdifulde af Nina Rosén heste, er hun berørt af tabet.

- Jeg har knap energi til at tænke over, hvad der er sket, og jeg har svært ved at forstå det, siger hun og fortsætter:

- Det er ikke den mest værdifulde hest, men det er et liv, der er unødvendigt er gået til spilde.